૧૨મી માર્ચ, ૧૯૩૦ના રોજ મહાત્મા ગાંધીએ અહીંથી દાંડી કૂચ કરી. એ વખતે ભાટ ગામે જાહેર સભાને સંબોધન કરતાં તેમણે કહ્યું હતું કે કાગડાના મોતે મરીશ, કૂતરાના મોતે મરીશ, પરંતુ સ્વરાજ લીધા વગર આશ્રમમાં પાછો ફરીશ નહીં. દાંડી કૂચ પછી ગાંધીજી કેટલી વખત અમદાવાદમાં આવ્યા એ સંશોધનનો મુદ્દો છે. ગાંધીના પ્રેમી અને સંશોધક ડો. માણેક પટેલ કહે છે કે એ પછી ગાંધીજી કુલ ૧૬ વખત અમદાવાદમાં આવ્યા હતા. એ વખતે તેઓ ગાંધી આશ્રમમાં ગયા પણ હતા. જો કે તેમણે ગાંધી આશ્રમમાં રાત્રિ રોકાણ કર્યું નહોતું. વિવાદ થયો કે તમે તમારી પ્રતિજ્ઞા તોડી. સ્વરાજ તો હજી આવ્યું નથી અને તમે આશ્રમમાં આવ્યા. એ વખતે ગાંધીજીએ નવજીવનમાં લેખ લખીને સ્પષ્ટતા કરી હતી કે મેં જે પ્રતિજ્ઞા કરી હતી તેમાં મારો કહેવાનો અર્થ એવો હતો કે હું આશ્રમમાં પાછો રહેવા નહીં આવું.